Document ID: 32009D0159

KOMISIJAS LĒMUMS
(2009. gada 25. februāris),
ar ko Austrijai piešķir izņēmumu saskaņā ar Lēmumu 2008/671/EK par 5 875-5 905 MHz frekvenču joslas radiofrekvenču spektra harmonizētu izmantošanu ar drošību saistītiem viedo transporta sistēmu (VTS) lietojumiem
(izziņots ar dokumenta numuru C(2009) 1136)
(Autentisks ir tikai teksts vācu valodā)
(2009/159/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 7. marta Lēmumu Nr. 676/2002/EK par normatīvo bāzi radiofrekvenču spektra politikai Eiropas Kopienā (Radiofrekvenču spektra lēmums) (1) un jo īpaši tā 4. panta 5. punktu,
ņemot vērā Komisijas 2008. gada 5. augusta Lēmumu 2008/671/EK par 5 875-5 905 MHz frekvenču joslas radiofrekvenču spektra harmonizētu izmantošanu ar drošību saistītiem viedo transporta sistēmu (VTS) lietojumiem (2) un jo īpaši tā 3. panta 2. punktu,
ņemot vērā Austrijas 2008. gada 25. novembra pieprasījumu,
tā kā:
(1)
Saskaņā ar Lēmumu 2008/671/EK dalībvalstīm ne vēlāk kā 2009. gada 6. februārī5 875-5 905 MHz frekvenču josla - atbilstīgi noteiktiem parametriem - ir jāparedz un neekskluzīvai izmantošanai jādara pieejama viedajām transporta sistēmām (VTS).
(2)
Ar Lēmuma 2008/671/EK 3. panta 2. punktu noteikts, ka, izdarot atkāpi, dalībvalstis var pieprasīt pārejas posmus un/vai radiofrekvenču spektra koplietošanas (sadalījuma) kārtību atbilstīgi Lēmuma Nr. 676/2002/EK 4. panta 5. punktam.
(3)
Austrija informēja Komisiju par to, ka tā nevar savlaicīgi izpildīt Lēmumā 2008/671/EK izklāstītās prasības, jo patlaban minētā frekvenču josla ekskluzīvai izmantošanai ir piesaistīta “punkta-punkta” radio sistēmām - elektroniskajai ziņu savākšanai (Electronic News Gathering, ENG).
(4)
Atļauju uzstādīt un ekspluatēt ENG“punkta-punkta” sistēmas Austrijas valsts pārvaldes iestādes Austrijas Apraides korporācijai ir piešķīrušas 1989. gadā; šī atļauja bez ģeogrāfiskiem vai laikposma ierobežojumiem ir derīga visā Austrijas teritorijā. Austrija ir paziņojusi, ka Austrijas Apraides korporācija pāries uz jaunu ENG“punkta-punkta” pārraides aprīkojumu, lai varētu izmantot citu frekvenču joslu, un ir piekritusi vēlākais ar 2011. gada 31. decembri atteikties no atļaujas attiecībā uz 5 875-5 905 MHz frekvenču joslas izmantošanu. No 2012. gada 1. janvāra5 875-5 905 MHz frekvenču josla būs pilnīgi pieejama ar drošību saistītiem VTS lietojumiem - saskaņā ar Lēmumu 2008/671/EK.
(5)
Austrija ar 25. novembra vēstuli Komisijai ir oficiāli pieprasījusi pārejas periodu, kurā viedās transporta sistēmas Austrijā var izmantot tikai saskaņā ar laikposma un reģionālajiem ierobežojumiem, ko Austrijas valsts pārvaldes iestādes, kuru pārziņā ir radiofrekvenču spektra pārvaldība, pieņems pēc pielāgošanas Austrijas Apraides korporācijas ekspluatētajām ENG“punkta-punkta” sistēmām.
(6)
Austrija šim pieprasījumam ir pievienojusi pietiekami daudz informācijas un tehnisko pamatojumu, kas balstīti uz CEPT secinājumiem, ka starp “punkta-punkta” sistēmām un ar drošību saistītām viedajām transporta sistēmām var rasties kaitīgi traucējumi, ja valsts līmenī nav īstenoti pasākumi šo sistēmu līdzāspastāvēšanas nodrošināšanai. Minētie kaitīgie traucējumi, iespējams, var izraisīt smagus satiksmes negadījumus.
(7)
Pilnīgs aizliegums viedajām transporta sistēmām izmantot 5 875-5 905 MHz frekvenču joslu būtu noteikts tikai nelielā Austrijas teritorijas daļā un uz īsu laiku. Pārējā Austrijas teritorijā - saskaņojot ar Austrijas valsts pārvaldes iestādēm, kuru pārziņā ir radiofrekvenču spektra pārvaldība, - viedajām transporta sistēmām joprojām būtu atļauts izmantot minēto frekvenču joslu. Tādēļ izņēmumam nebūtu ievērojamas ietekmes uz VTS tehnoloģijas izmantošanu Austrijā, it īpaši tāpēc, ka līdz 2011. gadam šādu sistēmu pieejamība tirdzniecībā, domājams, nebūtu visai plaša.
(8)
Ņemot vērā to, ka izņēmums ir īpašs risinājums, ziņojums par Austrijā notiekošajām VTS un ENG jomas pārmaiņām sekmētu raitu pārejas perioda norisi.
(9)
Radiofrekvenču spektra komitejas dalībnieki 2008. gada 17. decembra sanāksmē paziņoja, ka neiebilst pret šo pārejas posma izņēmumu.
(10)
Pieprasītais izņēmums nedz nevajadzīgi kavēs Lēmuma 2008/671/EK īstenošanu, nedz arī starp dalībvalstīm radīs pārmērīgas atšķirības konkurences un normatīvajā situācijā. Izņēmums ir pietiekami pamatots, ņemot vērā Austrijas situāciju, un ir jāsekmē tas, ka Austrijā pilnīgi īsteno Lēmumu 2008/671/EK,
IR PIEŅĒMUSI ŠO LĒMUMU.
1. pants
Austrijai - saskaņā ar šajā lēmumā izklāstītajiem noteikumiem - ir atļauts atkāpties no tās pienākumiem, kas noteikti Lēmumā 2008/671/EK par 5 875-5 905 MHz frekvenču joslas radiofrekvenču spektra harmonizētu izmantošanu ar drošību saistītiem viedo transporta sistēmu (VTS) lietojumiem.
2. pants
Lai nodrošinātu koordināciju ar “punkta-punkta” sistēmām, kuras Austrijas Apraides korporācija ekspluatē minētajā joslā, Austrija līdz 2011. gada 31. decembrim var noteikt laikposma un ģeogrāfiskus ierobežojumus attiecībā uz 5 875-5 905 MHz frekvenču joslas izmantošanu ar drošību saistītiem VTS lietojumiem.
3. pants
Austrija līdz 2011. gada 30. jūnijam iesniedz Komisijai ziņojumu par šā lēmuma īstenošanu.
4. pants
Lēmums ir adresēts Austrijas Republikai.
Briselē, 2009. gada 25. februārī

Labels: 12
7
8